VGI หยุดโต?
สถานการณ์ของตลาดหุ้นไทยเป็นอะไรที่อธิบายยากมากๆ เพราะการขึ้นเที่ยวนี้เป็นผลมาจากความคาดหวังล้วนๆ ไม่ว่าจะเป็นเรื่องการเลือกตั้งที่จะมีขึ้นในปี 61 หรือสภาพเศรษฐกิจที่จะเริ่มฟื้นตัวขึ้นช้าๆ กลายเป็นประเด็นที่ทำให้นักลงทุนสถาบันหยิบยกขึ้นมาเล่นกันอย่างแพร่หลาย และนำมาสู่การเข้าซื้อหุ้นขนาดใหญ่อย่างหนักหน่วงในช่วง 1 เดือนที่ผ่านมา
7 ต.ค. 2560

ตีแผ่บจ.ดัง
คุณรินดา จากรามอินทรา 65 กรุงเทพฯ พูดถึงสถานการณ์ของ บริษัท วี จี ไอ โกลบอล มีเดีย จำกัด (มหาชน) หรือ VGI มีประเด็นที่ทำให้คนที่ถือหุ้นเกิดความไม่สบายใจอย่างหนัก เพราะอาการของธุรกิจที่ทำอยู่ทุกวันนี้ออกไปในทางตื้อๆ ตันๆ รวมทั้งมีการแข่งขันที่รุนแรงมากขึ้นอย่างเห็นได้ชัด จึงสงสัยว่า กำไรที่ลดลงอย่างต่อเนื่องเป็นสัญญาณเตือนคนที่คิดจะเล่นหุ้นตัวนี้ใช่ไหม
 
สถานการณ์ของตลาดหุ้นไทยเป็นอะไรที่อธิบายยากมากๆ เพราะการขึ้นเที่ยวนี้เป็นผลมาจากความคาดหวังล้วนๆ ไม่ว่าจะเป็นเรื่องการเลือกตั้งที่จะมีขึ้นในปี 61 หรือสภาพเศรษฐกิจที่จะเริ่มฟื้นตัวขึ้นช้าๆ กลายเป็นประเด็นที่ทำให้นักลงทุนสถาบันหยิบยกขึ้นมาเล่นกันอย่างแพร่หลาย และนำมาสู่การเข้าซื้อหุ้นขนาดใหญ่อย่างหนักหน่วงในช่วง 1 เดือนที่ผ่านมา
ข้อมูลตรงนี้เป็นเรื่องที่ทำให้อาจารย์รู้สึกลำบากใจอย่างมาก เพราะสิ่งที่เห็นอยู่ตรงหน้ามันไม่มีอะไรดีขึ้นอย่างเป็นรูปธรรม อีกทั้งไปไหนมาไหนก็มีแต่คนบ่นเศรษฐกิจไม่ดี ขายของลำบาก ค่าครองชีพสูง ล้วนเป็นสถานการณ์ที่บอกอ้อมๆ ผลประกอบการไตรมาส 3 ของบริษัทจดทะเบียนน่าจะออกมาไม่ดี
นั่นหมายความว่า หุ้นที่ทะยานขึ้นแรงในเที่ยวนี้ไม่ได้ตั้งอยู่บนพื้นฐานสักเท่าไหร่?
ในที่นี้ก็รวมถึง บริษัท วี จี ไอ โกลบอล มีเดีย จำกัด (มหาชน) หรือ VGI ด้วยอย่างแน่นอน เพราะข้อมูลที่อาจารย์เห็นในรอบครึ่งปีที่ผ่านมา ยังไม่มีพัฒนาการอะไรที่โดดเด่น รวมทั้งโอกาสในการเติบโตแบบก้าวกระโดดก็ไม่น่าจะเกิดขึ้นได้ง่ายๆ อีกต่อไปนะครับ
ข้อมูลเหล่านี้ดูได้จากงบการเงินด้านล่างที่แสดงถึงพัฒนาการที่อ่อนแอลงอย่างมาก รวมทั้งตัวเลขรายได้ก็ทรงตัวในระดับเดียวกันกับปีก่อน จึงมองไม่เห็นหนทางที่จะทำให้ราคาหุ้น VGI ถีบตัวขึ้นไปได้ไกลกว่าที่เป็นอยู่ และเป็นเรื่องที่น่ากังวลมากๆ หากราคาหุ้นจะถีบตัวขึ้นไปอีก

นอกจากนี้หากพิจารณาข้อมูลร่วมกับค่า P/E 56 เท่าก็จะเห็นราคาหุ้น VGI ปรับตัวขึ้นเยอะเกินไปจริงๆ และเมื่อตั้งสมมุติฐานกำไรต่อหุ้นในปี 61 น่าจะอยู่ที่บริเวณ 0.12 บาท ต่อจากนั้นนำมาเทียบกับค่า P/E 40 เท่า ก็จะได้ราคาเป้าหมายที่ระดับ 4.80 บาทเท่านั้นเอง
ขณะที่ราคาหุ้นในกระดานอยู่ที่บริเวณ 5.70 บาท ย่อมเป็นตัวชี้วัดว่า VGI กำลังมีอาการโอเวอร์รีแอ๊กต์อย่างรุนแรงนะครับ
ทั้งหมดนี้เป็นข้อมูลที่อาจารย์อธิบายได้อย่างเต็มที่ ส่วนจะเป็นจริงเหมือนกับที่ประเมินไว้หรือไม่ นักลงทุนต้องใช้วิจารณญาณส่วนตัวตัดสินกันเอาเอง!
…

กราฟประกอบคอลัมน์ : Aspen, ราคาปิด ณ วันที่ 6 ต.ค.60